Koi-Koi

***Koi-Koi*** (japane: こいこい, elparolo: [kojkoj], laŭvorte "venu, venu") estas ludo por du ludantoj, kiun oni ludas per japanaj florkartoj, kiuj nomiĝas *hanafuda*. Ĝi estas la plej vaste konata *hanafuda*-ludo en Japanio, kaj ĝi estas tre simila al la ludo *Go-Stop* en Sud-Koreio.

Same kiel multaj *hanafuda*-ludoj, oni parigas kartojn el la mano kun kartoj de la sama floro sur la tablo por kapti tiujn kartojn. Malkiel similaj ludoj, individuaj kartoj ne donas poentojn, kaj oni ekhavas poentojn nur per kombinaĵoj de kartoj. Distinga trajto de *Koi-Koi* estas, ke oni havas elekton, ĉu fini la raŭndon aŭ daŭrigi.

Kompare al aliaj *hanafuda*-ludoj, *Koi-Koi* estas relative juna. Ĝi iĝis vaste konata ludo nur post la 1950-aj jaroj. La plej frua libro, kiu klarigis ĝiajn regulojn, eldoniĝis en 1958.

## Procedo de raŭndoj 
# Komence de raŭndo oni determinu, kiu estas la disdonanto. La unuan raŭndon, oni decidu hazarde. En postaj raŭndoj, kutime la venkinto de la antaŭa raŭndo iĝas disdonanto, kaj okaze de senvenka raŭndo la disdonanto restas same.
# La disdonanto disdonas 8 malkaŝitajn kartojn sur la tablon kaj 8 kaŝitajn kartojn al ambaŭ ludantoj. La restantaj kartoj iĝos stako da kaŝitaj kartoj sur la tablo. (Se aperos kvar kartoj de la sama monato sur la tablo, oni miksu kaj disdonu la kartojn denove.)
# Ekde la disdonanto, la ludantoj sinsekve faras vicojn ĉi tiel: unue ludi karton de la mano sur la tablon, poste malkaŝi karton de la stako kaj meti ĝin sur la tablon. Ĉiam, kiam oni metas novan karton sur la tablon, se estas jam alia karto de la sama planto/monato kiel la metita karto, oni akiras tiujn du kartojn kaj metas ilin malkaŝe antaŭ si. Se estas jam du kongruaj kartoj (ankoraŭ ne kaptitaj) sur la tablo, oni povas kapti nur unu el ili kaj oni elektu. Se estas jam tri kongruaj kartoj sur la tablo, oni kaptas ĉiujn tri per la kvara karto.
# Je la fino de sia vico, se iu ekhavis novajn poentojn per la ĉi-vice kaptitaj kartoj, tiu ludanto devas decidi, ĉu daŭrigi la raŭndon aŭ ne. Se oni daŭrigas la raŭndon, oni diras "*koi-koi*" (prononco: [kojkoj]) aŭ nur "*koi*" (signifo: "venu" aŭ "ek").
# Se iu finas la raŭndon, la fininto ricevas poentojn laŭ la valoro de kartkombinaĵoj inter siaj kaptitaj kartoj. La alia ludanto ricevas 0 poentojn sendepende de tio, ĉu ri havas kombinaĵojn inter siaj kartoj. Se oni ne plu havas kartojn en la mano je la komenco de sia vico, la raŭndo finiĝas senvenke, kaj ambaŭ ricevas 0 poentojn sendepende de eventualaj jam kaptitaj kombinaĵoj.
# Je la fino de raŭndo, miksu la kartojn kaj komencu denove ĉe paŝo 1.

Kutime oni ludas tiel, ke venkas tiu, kiu gajnis plej da poentoj je la fino de antaŭe decidita kvanto de raŭndoj. Tradicie oni ludas 12 raŭndojn (unu por ĉiu monato en la jaro), sed ankaŭ 6 estas ofta. Alternative, la venkinto povas esti tiu, kiu unue atingas iun antaŭe deciditan poentsumon.

## Kartkombinaĵoj 
Kombinaĵoj kaj iliaj valoroj povas tre varii inter regionoj kaj familioj, sed ĉi-subaj kombinaĵoj estas la plej ofte uzataj en *Koi-Koi*. Eblas uzi la saman karton en pluraj kombinaĵoj. Gravas koni la kvar rangojn de *hanafuda*-kartoj.

La sake-tasa karto  havas specialan econ: ĝi povas roli samtempe kiel sema/besta kaj simpla karto.

### Enmanaj kombinaĵoj 
Se iu ricevas unu el la ĉi-subaj kombinaĵoj en la mano je la komenco de raŭndo, tiu ludanto ricevas 6 poentojn kaj la sekva raŭndo komenciĝas.

*  - kvarfoje du kartoj de la sama monato
*  - kvar kartoj de la sama monato

## Poentkalkulado 
Tiu, kiu finis la raŭndon, ricevas poentojn egale al la sumo de ĉiuj kombinaĵoj inter siaj kaptitaj kartoj. Tiuj poentoj duobliĝas se:

* la valoroj de la kombinaĵoj estas sume 7 aŭ pli,
* la alia ludanto jam deklaris "*koi-koi*" antaŭe.

Se ambaŭ okazas, la ricevataj poentoj kvarobliĝas.

## Notoj 
## Referencoj
Kategorio:Hanafuda
Kategorio:Japanaj ludoj